Jann Sjursen (KRF), 2003-01-21:
Undersøgelser af indre danske konflikter under den kolde krig er uhyre vigtige.
Det gælder i den sammenhæng i øvrigt også de ydre konflikter, men i dag fokuserer vi på de indre konflikter i Danmark under den kolde krig.
For at trække nogle historiske perspektiver frem fra den historie, som vi nu bidrager til i dag med endnu en forespørgselsdebat om den kolde krig i Danmark, vil jeg godt understrege, at for Kristeligt Folkepartis vedkommende har det, lige siden PET-kommissionen blev nedsat i 1999 også med Kristeligt Folkepartis stemmer, været afgørende, at vi i den forbindelse ikke bare så på, hvilke eventuelle forbrydelser mod dansk lovgivning PET har gjort, men at vi i den sammenhæng også fik skrevet historien.
Det lykkedes faktisk at få det med.
Vores forbillede dengang var Lundkommissionen.
Vi beklager, at vi ikke fik en Lundkommission i Danmark, men vi fik dog en PET-kommission, som ikke bare havde et juridisk sigte, men også det historiske aspekt med i forhold til PET's virksomhed.
Det blev i sin tid udbygget med DUPI-undersøgelsen i forhold til det kommissorium, der var for, at DUPI's arbejde blev udvidet, da VK-regeringen tiltrådte, og det har vi det alt i alt meget fint med.
Der turde set med Kristeligt Folkepartis øjne
så være nok undersøgelser i gang, som beskriver både indre og ydre konflikter i Danmark i forbindelse med den kolde krig. Jeg vil så på baggrund af den debat, vi har haft i dag, også tillade mig at håbe, at næste gang vi skal have en debat om det her emne i Folketinget, og det får vi givetvis, at det kunne blive en debat, som sker på baggrund af nogle af de konkrete undersøgelser, som er i gang, og som så bliver færdiggjort til den tid, sådan at det ikke alene bliver en dyst mellem folketingsmedlemmer om at få lov til at prøve at påvirke historieskrivningen.
Sådan kunne man næsten fristes til at tro, at der er en hel del medlemmer, der har haft det i dag.
De tror nærmest, at historieskrivningen sker her fra Folketingets talerstol, og det gør den måske også i et vist omfang, men i forhold til det, der er temaet for denne og også tidligere forespørgselsdebatter, tror jeg nu, at vi gør os alle og hinanden en tjeneste ved at afvente de undersøgelser, som nu er under kraftig forberedelse, og som går ind i deres afgørende fase.
Om statsministerens besvarelse af forespørgselsdebatten i dag vil jeg godt sige, at vi hilser da også med tilfredshed, at regeringen nu lægger vægt på, at andre - frie forskere kan vi kalde det - kan få arkivadgang på lige fod med DUPI.
Den er, at forskere kan få arkivadgang, sådan som forskerne ved Institut for Internationale Studier har det, og det giver jo ikke en øget arkivadgang, sådan som vi fra Kristeligt Folkepartis side er med til at foreslå det i det forslag til vedtagelse, som blev fremsat først i debatten i dag.
Vi ønsker faktisk at give de bedste muligheder for, at historien om den kolde krig og de indre og ydre konflikter i Danmark under denne kan blive beskrevet så fuldstændigt som overhovedet muligt.
Det kræver øget arkivadgang, og det kræver øget fleksibilitet, også fra myndigheders side i den sammenhæng.
Det kræver også, at der bliver en klagemulighed for de forskere, som ikke føler, at de får den nødvendige arkivadgang, inklusive en professor Bent Jensen, som forespørgerne har været så optaget af i denne debat.
Derfor er det jo for så vidt ganske paradoksalt, at denne her debat munder ud i en vedtagelse, som bliver vedtaget med Venstres, De Konservatives og Dansk Folkepartis stemmer, som ikke giver udvidet arkivadgang, som ikke giver klagemulighed for såkaldt frie forskere, hvis de føler, at de ikke får adgang, som de gerne vil.
Det er jo sandt at sige et kæmpe paradoks, at Dansk Folkepartis forespørgselsdebat i dag havner lige præcis der.
Det betyder nemlig, at der ikke bliver mere materiale, som kan være med til at bidrage til den historieskrivning, som vi også fra Kristeligt Folkepartis side finder som værende helt afgørende, også for at vi måske kan få et bedre debatgrundlag for fremtidige debatter i Folketinget om den kolde krigs historie og indre og ydre konflikter i den sammenhæng i Danmark.